
   Forord
  

  
   Er du klar for å være med på å ta styringen? Denne boka er skrevet til deg som har lyst til å delta i styrearbeid, eller som er nokså fersk i styreverdenen. Boka er lagt opp som en praktisk hjelp. Det viktigste er å hjelpe deg til å ha riktig tankegang i møte med styrerollen. Det betyr likevel ikke at du er helt fritatt for påfyll av fagkunnskap. Du får også tilgang til mange verktøy som kan gjøre det lettere å bruke den forståelsen du får gjennom boka. Blir du inspirert og har lyst til å fylle på med tyngre fagkunnskap, får du også en pekepinn på hvor du finner en mer utfyllende og akademisk tilnærming til de ulike temaene i denne boka. (Avsløring: En av forfatterne har selv skrevet flere fagbøker om styre og ledelse rettet mot fag innen universitets- og høyskoleutdanning innenfor økonomi og administrasjon, så her blir det en del referering til egne fagbøker, men ikke bare det.)
  

  
   Gjennom boka møter du en del spørsmål til deg selv. Hensikten er at du skal bli bevisst den rollen du har som premissleverandør for hvordan bedriften ledes, hvilket ansvar du har, hvordan du kan bidra til et godt samarbeid i styret, og ikke minst bevisstgjøring av egen kompetanse. Din rolle er å hjelpe bedriften til å nå sine mål.
  

  
   Tradisjonelt styrearbeid har i stor grad vært preget av økonomi, finans, juss og kontroll. Vi ønsker å gjøre deg trygg på hvordan du også kan ivareta ansvaret for virksomhetens posisjon i lokalsamfunnet og utvikle en fremtidsrettet tilnærming til håndtering av ressursene i bedriften – både de menneskelige og materialer, energi og økonomi. Nettopp – du må tenke bærekraft. Og det spiller ingen rolle om det finnes andre som skal «ta seg av dette», eller om du tror det ikke er noe som angår akkurat den bedriften du skal være med på å lede. Bærekraft er like mye en innstilling til hvordan man skal drive, som en oppfølging av krav og forventninger.
  

  
   Vi har valgt å spre de juridiske rammene du må forholde deg til tematisk utover i de ulike kapitlene. Du får det minimum av juridisk påfyll du trenger i denne boka, men også en oppfordring om å bli kjent med alle de lover og forskrifter som gjelder nettopp din bransje eller type virksomhet.
  

  
   Begynner du å ane grunntonen? Styrearbeid er veldig spennende og samtidig et kollektivt ansvar der alle styremedlemmer må kjenne alle sider ved driften godt nok til å vite at de er med på behandling og beslutninger de kan stå for.
  

  
   Styrearbeid vil gi deg dyp innsikt i en virksomhet, og gi deg muligheten til å spille på lag med andre for å sette retning for den. Det er en fantastisk læringsarena, og en mulighet for deg til å gi av deg selv til samfunnet.
  

  
   Styrearbeid er et aktivt samarbeidende gruppearbeid. Teamwork på høyeste nivå. Helhetlig ledelse. En for alle og alle for en. Det hjelper ikke å skrive i et referat at du var uenig, eller å tegne en styreforsikring og tro at du fritas for ansvar, selv om det er lov å markere uenighet ved å ta dissens. Det er som å ha foreldreansvar – hvis noe går galt, vil det pekes på deg. Og når ungene gjør noe bra, kan du kjenne på litt av æren.
  

  
   Og så er det jo en del ting et styre ikke skal gjøre. En bedrift er avhengig av aktive styrer som fokuserer på bedriftens utvikling. Dette gjøres gjennom strategier og strategiske beslutninger. I møte med utfordrende marked, vanskelige beslutninger, og uklar vei fremover, er det veldig lett å dykke ned i detaljene eller legge seg opp i den daglige driften for å føle at «man gjør noe». Vi skal snakke litt om hva som er en styreoppgave, og hva styret ikke bør legge seg borti.
  

  
   Hva gjør du hvis du begynner å føle at dette bærer i en retning du ikke kan stå for? Når er det riktig å trekke seg fra et styreverv?
  

  
   Et styre skal fatte beslutninger, men først skal det behandle sakene. Hva trengs for å gjøre en god behandling av en sak? Hva må du egentlig vite om bedriften og verden for øvrig? Vi forteller deg hvordan styret sammen kan sikre at de får gode underlag for saksbehandling, og at de er sikre på å få informasjonen på en måte som både er forståelig for alle styremedlemmene og egner seg som underlag for beslutning. Det er ikke sånn at mer informasjon alltid er bedre. «Less is more» fungerer også i styresammenheng, men samtidig må du vite at du vet det du trenger å vite.
  

  
   En velutviklet og velfungerende styrefunksjon bidrar til god lederstøtte, større strategisk fokus, økt beslutningskvalitet, og god kontroll med virksomheten og dens ledelse. Du kan være den som bidrar til dette gjennom å forvalte styrevervet ditt på en god måte.
  

  
   Forfatterne av boka har sin bakgrunn fra både privat og offentlig sektor, samt akademia. Forfatterne har lang fartstid med egne virksomheter, ledelse og ikke minst som styreressurser i en rekke virksomheter.
  

  
   
    Digitale verktøy
   
   til hjelp i styrearbeidet er også en viktig ressurs i boka, og disse får du tilgang til på
   
    
     styremedlem.fagbokforlaget.no
    
   
   .
  

  
   Trondheim, april 2024
  

  
   
    Frode Solberg
   
   og
   
    Hege J. Tunstad

   Kapittel 1
  

  
   
   
   Du som styremedlem
  

  
   
   
   1.1 Dette er et styre
  

  
   
   
   Styret
   
   
   er den øverste lederfunksjonen i virksomheten og legger premissene for ledelsen og arbeidsdelingen i hele virksomheten. Men hva betyr det egentlig?
  

  
   Det er tre ledernivå i en virksomhet som du som styremedlem trenger å tenke på.
  

  
   Over deg har du eiere/aksjonærer, så er det styret du sitter i, og deretter daglig leder som sitter med hånda på rattet i hverdagen.
  

  
   Både organisering og arbeidsdeling kan være en utfordring i alle aktive virksomheter. Hvem skal ta og har ansvaret for at hva blir gjort? Hvordan skal dette gjøres? Og når skal det gjøres? Styret er den sentrale og drivende instansen i å sørge for dette, og diskusjon rundt og arbeid med disse spørsmålene et viktig startpunkt for videreutviklingen av styret og dets arbeid etter generalforsamlingen.
  

  
   [image: Figure]
   
    
     Figur 1.1
    
    Samspillet mellom eier, styre og daglig ledelse.
   

  

  
   Hvem skal gjøre hva? Hva er best mulig og korrekt arbeidsdeling mellom de ulike ledernivåene i virksomheten?
  

  
   Styret er eiernes sentrale «verktøy» mellom generalforsamlingene for å ivareta en helhetlig virksomhetsledelse og virksomhetsutvikling. Styret skal ivareta det beste for virksomheten ut ifra virksomhetens formål og vedtekter, i samsvar med gjeldende lovverk, på vegne av eierne som vedtar rammene gjennom blant annet vedtektene i general­forsamling. Det kan jo høres både tungt og ganske selvfølgelig ut. Samtidig betyr det at det beste for virksomheten kan gå på tvers av eksempelvis særinteresser. Da er det særinteressene som må vike, og virksomhetens beste som kommer først. Særinteresser
   
   
   er alt som kan gjøre at styre­medlemmet prioriterer noe annet foran virksomhetens beste og ikke lenger er lojal mot det ansvaret et styreverv er. Eksempel på dette er egne interesser, en gruppe man representerer (eller er valgt blant), og grunnverdier som går på tvers av virksomhetens verdier og drift (her kan vi diskutere mye rundt kultur, mangfold, konkurrerende eierskap og stille spørsmål rundt habilitet). Å ha andre meninger enn resten av styret er ikke å representere en særinteresse, men tvert imot et viktig bidrag til styrets mangfold. Hvis særinteresser blir for dominerende, bør styret sammenkalle eierne for å løse en slik utfordring. I ytterste konsekvens innebærer dette en ekstraordinær generalforsamling eller et ekstraordinært årsmøte. Det er også viktig å ta med seg at der de ansatte har ansattvalgte representanter, så er den eneste forskjellen på disse fra de aksjonærvalgte styremedlemmene måten de blir valgt på. Når de går inn i styrefunksjonen, er alle likeverdige styremedlemmer med det samme ansvar og myndighet. Er du i styret, så er det én for alle – alle for én, lojalt mot virksomheten.
  

  
   En av styrets viktige oppgaver er å ansette (og avskjedige) daglig leder
   
   
   . Daglig leder fungerer som styrets «operative verktøy» i gjennomføringen av styrets vedtak og planer for virksomheten.
  

  
   Styret
   
   
   har altså både en krevende oppgave opp imot eierne
   
   
   og ivaretakelsen av deres forventninger og samtidig en krevende oppgave i å lede virksomheten med tanke på de krav og forventninger som ligger i lovverket og hos eksterne interessenter. Styret skal også føre tilsyn med og sikre at den daglige ledelse lever opp til de krav og forventninger som er fastsatt.
  

  
   Et styre skal både lede
   
   
   og utvikle
   
   
   virksomheten (aksjeloven § 6-12). Samtidig skal styret føre kontroll og tilsyn med status på den veien man har valgt, og naturlig nok korrigere retningen når det er nødvendig og riktig. Se slik på det: Styret er bilføreren som gjør veivalg og justerer kursen, og har beina på både gass og brems. Lovverket er som trafikkreglene.
  

  
   Veivalgene er arbeid med strategi og utvikling – enkelt beskrevet som hvor skal vi, og hvordan skal vi komme dit?
  

  
   Underveis må du hele tiden sjekke om det går dit du vil. Er vi på riktig vei i forhold til det vi forventer? Er det noe vi må korrigere eller si stopp da det åpenbart ikke går som vi forventer? Gass og brems.
  

  
   Helheten er en kontinuerlig justering av hvor vi skal og hvordan vi skal komme dit basert på vår løpende kontroll.
  

  
   Styret trenger gode «verktøy» og relevant kompetanse for å håndtere
   
   
   
   
   dette.
  

  
   
   
   1.2 Styret og administrasjonen
  

  
   Vi har sagt at styret er virksomhetens øverste ledelse
   
   
   . Det er også virksomhetens sentrale lederteam. Daglig leder er selvsagt en del av dette teamet, selv om vedkommende normalt ikke er valgt som medlem av styret. Å få til et godt samspill og en god oppgave- og ansvarsfordeling mellom styre og daglig leder er avgjørende for virksomhetens fremtid.
  

  
   Det er altså to nivåer som må jobbe godt sammen, som har hver sine ansvarsområder:
  

  
   Styret
   
   
   er den strategiske og overordnede ledelsen. Det jobber på vegne av eierne. Oppgaven er å oppnå eiernes ambisjoner og gi rammer som sikrer utvikling og en forsvarlig drift og ledelse av virksomheten i det daglige. Styret er det avgjørende mellomleddet mellom eiere og daglig drift.
  

  
   Daglig ledelse
   
   
   har ansvaret for å gjennomføre styrets beslutninger og håndtere den daglige operative driften i samsvar med de krav som gjelder for virksomheten.
  

  
   Styret bør ha en aktiv tilnærming til sin utøvelse av styrerollen og ikke overlate for mye av jobben til daglig leder/administrasjon. Det er en balansegang. Kort oppsummert:
  

  
   	
    
     •
    
    Styret skal holde fokus på utvikling av virksomheten.
   

   	
    
     •
    
    Styret skal sørge for at de «rette» sakene forberedes, fremlegges og behandles.
   

   	
    
     •
    
    Styret skal være klare på hvordan en sak skal fremlegges for å sikre forsvarlig og god behandling.
   

   	
    
     •
    
    Styret skal føre forsvarlig kontroll
    
    
    og tilsyn
    
    
    med daglig ledelse og hele virksomheten.
   

  

  
   Hva skjer egentlig hvis styret lar administrasjonen ta fullstendig over? Styret setter seg selv i en mulig håpløs situasjon hvor de i praksis «lar administrasjonen gjøre som den vil», og samtidig sitter styret, etter loven, med ansvaret for forsvarlig ivaretakelse av alle sider ved virksomheten. Smeller det, så kan det bli skikkelig kostbart og stygt. Det kan være omtrent som å gi noen fri tilgang til ditt kredittkort, uten at du har kontroll på hvordan det skal brukes. Ville du gitt kredittkortet ditt til tenåringen uten noen føringer og uten å sjekke hva det brukes til?
  

  
   Vi kan ta den juridiske versjonen også for å være sikker på at det ikke er noen tvil om arbeidsfordelingen:
  

  
   Det er klart fastsatt i lovverket at styret og styrets leder selvstendig og i samarbeid med daglig leder skal sørge for at styret utøver sin lederrolle – eksempelvis definert i følgende paragrafer fra aksjeloven
   
   
   :
  

  
   	
    
     •
    
    § 6-13. Styrets tilsynsansvar
   

  

  
   Styret skal føre tilsyn med den daglige ledelse og selskapets virksomhet for øvrig.
  

  
   	
    
     •
    
    § 6-14. Daglig ledelse
   

  

  
   Daglig leder står for den daglige ledelse av selskapets virksomhet og skal følge de retningslinjer og pålegg styret har gitt.
  

  
   	
    
     •
    
    § 6-20. Krav om styrebehandling mv
   

  

  
   Styrelederen skal sørge for
   
    behandling
   
   av aktuelle saker som hører inn under styret.
  

  
   	
    
     •
    
    § 6-21. Forberedelsen av saker
   

  

  
   Daglig leder forbereder saker som skal behandles av styret
   
    i samråd med styrets leder
   
   .
  

  
   En sak skal forberedes og fremlegges slik at styret har et tilfredsstillende
   
    behandlingsgrunnlag
   
   .
  

  
   Å få til dette i vår stadig mer uforutsigbare og sterkt endringsdrevne «verden» med økende krav til spesialisering – kostnadseffektivitet – kvalitet – menneskelige ressurser – teknologisk utvikling – digitalisering – demografisk utvikling / endring – bærekraft osv. gjør ikke dette enkelt.
  

  
   Vi skal guide deg og gi deg noen nyttige verktøy o
   
   
   g tankesett.
  

  
   
   
   1.3 Helhetsperspektivet i styrerollen
  

  
   Vi har gode og gjennomtenkte selskapslover i Norge. Ansvaret er klart, og kravet til hva styret/virksomheten må og bør ha på plass, er tydelig. Loven er god på å si
   
    hva
   
   som skal være på plass, men samtidig er det opp til hvert enkelt styre å finne ut
   
    hvordan
   
   de skal gjøre dette. Det er denne hvordan-delen som bærer i seg muligheten til å skape gode resultater. Det er også her det begås flest «synder».
  

  
   De fleste små og mellomstore bedriftene i Norge er familieeide og familiestyrte. På godt og vondt. I veldig mange av disse er styrene rene «papirstyrer», og i en stor andel er det vanlig med maks 4–5 styremøter i året. Ofte er det rene formalia å gjennomføre dem, og det meste er avtalt over en kaffekopp på forhånd. De aller fleste virksomheter er også nedlesset i arbeid og har mer enn nok med å håndtere en krevende hverdag. Det er også i all hovedsak slike virksomheter som går konkurs. Mangelen på aktive styrer gjør at alle disse virksomhetene går glipp av muligheten til ikke bare å overleve, men også til virkelig å utvikle virksomheten. Når du går inn i styrerollen, har du muligheten til å ta styringen og bidra til at virksomheten får en strategisk ledelse. Tenk at det er som å ha et fotballag – og så skal du vurdere om du skal ha en trener, eller om laget skal trene og styre seg selv. Et trenerfritt lag kan nok være både gøy og fungere fint en stund, men skal det konkurrere mot andre lag, vil det neppe gå bra over tid. En annen mulighet er å se for seg en barneflokk med fri oppdragelse og ingen grenser. Foreldrerollen skal ikke undervurderes, og den kan godt fungere som en metafor for styrerollen.
  

  
   Ledelse
   
   
   – strategisk og operativ
  

  
   Ledelse
   
   
   er akkurat like komplekst som å være forelder. Du skal hjelpe til med forståelsen av hvor man skal, og hvordan man kan komme dit, men du er samtidig avhengig av å få en hel masse faktorer til å spille på lag for å få til den utviklingen du vil. Du må spille på lag med flokken, og du må samtidig lede dem på rett vei.
  

  
   Ledere i små og mellomstore virksomheter må være multikunstnere. Slike ledere er ofte ensomme og alene i lederrollen, og har liten eller ingen tilgang på samtalepartnere i egen virksomhet. Samtidig skal de organisere og administrere en hel organisasjon og til dels komplekse eksterne og interne leveranseprosesser. De har ansvaret for motivasjon, organisasjonsutvikling, etablering og videreutvikling av organisasjonskultur, strategisk ledelse, beslutningstaking og endringsledelse. I tillegg er det ofte forventet at lederen faglig sett skal være den med høyest kompetanse på virksomhetens kjernevirksomhet. Videre skal ledere i små og mellomstore virksomheter både forholde seg til og kunne støtte seg på et styre i viktige saker. Men hva hvis styret da ikke er aktivt og kompetent?
  

  
   Jo sterkere rolle et styre tar i slike virksomheter, jo bedre er det for alle involverte. Da er det vesentlig at styret klarer å løfte blikket, tenke strategisk og ha et helhetsperspektiv.
  

  
   Helhetsforståelse
   
   
   –virksomhetens utvikling
  

  
   [image: Figure]
   
    
     Figur 1.2
    
    Styret skal utvikle, forvalte, drifte og kontrollere virksomheten i et helhetsperspektiv.
   

  

  
   Når du sitter ved styrebordet, har du mange ting å tenke på samtidig. Tenk først på foreldre­rollen. Når AS Familien skal organisere sin hverdag med innkjøp, henting og bringing, lekseoppfølging, klesvask, husvask og EU-kontroll på bilen og samtidig planlegge bursdager, ferie og jul – så er det ofte nyttig med noen klare kjøreregler og ansvarsfordeling. Hva skjer hvis byrder og gleder ikke fordeles jevnt? Hva skjer hvis du ikke har oversikt og ligger i forkant av oppgaver og hendelser? Samtidig kan det bli i overkant rigid og gå ut over trivselen hvis fokus utelukkende blir på kontroll. Helhet og balanse er avgjørende for at AS Familien skal være bærekraftig på sikt.
  

  
   Figurene over er et utgangspunkt for å se på de ulike sidene ved styrearbeidet, og hvem som skal ta rollen med å planlegge, utføre og kontrollere ulike sider ved arbeidet.
  

  
   Daglig drift og produksjon
  

  
   Vi starter med begynnelsen. Alle virksomheter starter med at en eller flere personer har en kompetanse, en interesse, en produktidé eller noe annet som de ønsker å utvikle. Det kan være fordi de vil tjene penger, eller det kan være av sosialt eller ideelt engasjement. Det kan også handle om ivaretakelse av samfunnsoppgaver knyttet til offentlig sektor gjennom offentlige virksomhetsenheter, som for eksempel barnehager, renovasjonsselskap, skoler og sykehjem. Dette blir kjernen og formålet med virksomheten og det som preger hverdagen.
  

  
   Som regel er daglig leder god på dette fagområdet. For lederen av virksomheten dreier hverdagen seg i praksis mye om oppfølging av faglige, organisatoriske og personalmessige forhold, kunder og markedsføring, styring av økonomi og ressurser. De fleste ansatte jobber gjerne direkte i kjernevirksomheten. Først når virksomheter har 10–15 ansatte, er det vanlig å ha egne ansatte for administrasjon, lønn, fakturering og slikt.
  

  
   Dette vil være virksomhetens realiteter helt til den blir en mellomstor eller stor virksomhet, hvor det er nødvendig å bygge opp andre fagavdelinger og stabsfunksjoner. Den mindre virksomheten har relativt sett like stort behov som de større for å ivareta andre nøkkelfunksjoner, men de større virksomhetene har egne avdelinger, staber og dedikert personell for dette. Jo mindre virksomheten er, jo større behov har den for et kompetent aktivt styre som kan støtte dem på de områdene de ikke har fagkompetanse i virksomheten.
  

  
   Organisering
   
   
   , HMS, støtte
   
   
  

  
   Så snart man går fra å være én eller to personer til å bli flere ansatte i en virksomhet, må man utvikle administrative rutiner. Administrasjon og administrative rutiner gjør seg ikke selv, de må utvikles for å skape effektivitet, kontroll og sikkerhet for at alle viktige forhold ivaretas. Dette gjelder eksempelvis kontrakter, regnskap, fakturaoppfølging, innkjøp og innkjøpsrutiner, personaladministrative rutiner knyttet til HMS, styring av likviditet, anskaffelse og vedlikehold av utstyr og teknologi og IKT, for å nevne noe.
  

  
   Organisering, administrasjon
   
   
   , HMS og personalarbeid er heller ikke områder en SMB-leder normalt har sin utdanning og kompetanse innenfor. Lite effektiv organisering, manglende ressursutnyttelse, dårlig effektivitet, feilrekrutteringer, manglende ledelse og styring av større oppdrag og prosjekter er sånt som dessverre er ganske vanlig i små og mellomstore virksomheter.
  

  
   Ledelsen må sørge for at virksomheten tar i bruk sine samlede ressurser på en optimal måte gjennom en best mulig organisering av virksomheten. Organisering
   
   
   handler om forvaltning, utvikling og kontroll av og med virksomhetens samlede ressurser. Og dette kan og skal styret hjelpe til med.
  

  
   Kunder, marked og omdømme
   
   
  

  
   Hvis virksomheten går greit og vokser, så vil behovet for å følge opp og ivareta kunder og utvikle kunderelasjoner øke. En av konsekvensene er at lederen må bruke mer tid og ressurser på kunde- og markedsrettet arbeid – både på ivaretakelse av eksisterende marked og kunder, og på arbeid med ulike markeds- og salgstiltak for å sikre arbeid til den virksomheten som er i vekst.
  

  
   Behovet for forbedringer i leveranser, nye produkter eller tjenester, og utvikling av nettverk og allianser, er noen av de oppgavene som nå må dekkes. Valgene som gjøres her, vil også påvirke hvordan omgivelsene ser på virksomheten. I dette ligger det både muligheter og risiko.
  

  
   Hvordan går det hvis det viser seg at et av produktene i virksomheten opprinnelig ble laget ved barnearbeid? Hva om et nytt produkt viser seg å være krenkende eller på annen måte utløser skade eller harme? Det er styrets ansvar å sørge for å peke ut retning og ta overordnede valg her.
  

  
   Dette er ikke et område en leder normalt har sin utdanning eller kompetanse innenfor. Faren for å ta valg og beslutninger som kan være uheldige, er relativt stor. Ledelsen kan selvsagt være svært dyktig på disse områdene, men denne typen oppgaver må likevel prioriteres ved å sette av tid og skaffe ressurser. Styrets sammensetning er svært viktig i denne sammenheng.
  

  
   Økonomi
   
   
  

  
   Kontroll på pengeflyten og tilgang på tilstrekkelig kapital er selve blodsystemet i en virksomhet. Å skape et best mulig økonomisk fundament gir soliditet
   
   
   og handlefrihet
   
   
   . Det påvirker bedriftens omdømme, bidrar til trygge arbeidsplasser, og bidrar til at eieren får avkastning på sine investeringer og sin risikotaking.
  

  
   De økonomiske ressursene er i de fleste tilfeller begrenset, og de regulerer virksomhetens handlingsrom. Å forvalte disse begrensede ressursene på en best mulig måte er nødvendig for å skape et best mulig handlingsrom innenfor de eksisterende rammene.
  

  
   Svært mange ledere og styremedlemmer er ikke økonomer, og de trenger heller ikke å være det, men de trenger å ha økonomisk innsikt og kunnskap om de prosessene som er en nødvendig del av virksomheten.
  

  
   Ansatte
   
   
  

  
   Menneskene som jobber i virksomheten, er den aller viktigste ressursen den har å spille på. Summen av hva disse menneskene har av kompetanse, setter grensen for hva virksomheten kan gjøre. Tilgang på kompetanse er samtidig den mest kritiske faktoren for utvikling av virksomheter i Norge. Dette er gullet, og det lønner seg å la det skinne.
  

  
   Når virksomheten skal utvikles, bør det skje i tett samspill med de ansatte. De er ofte en veldig god kilde til ideer og perspektiver for hvordan en virksomhet kan utvikle seg, og de fleste er gjerne også interessert i å videreutvikle eksisterende kompetanse. De vet gjerne også hva som kan effektiviseres, og hva som allerede er strukket langt nok. Gode prosesser sammen med ansatte kan gi grunnlag for en forbedret arbeidsflyt og derigjennom både en bedre arbeidshverdag og økte marginer.
  

  
   Husk også at en spennende strategi er null verdt hvis det ikke finnes mennesker som kan sette den ut i praksis. På samme måte er det avgjørende at ledelsen viser at den står for valgt retning. Den må både «talk the talk, and walk the walk».
  

  
   Bærekraft
   
   
   og samfunnsansvar
   
   
  

  
   Det viktigste du kan gjøre i møte med begrepene bærekraft og samfunnsansvar, er å velge å tenke at det er noe som berører alle virksomheter, inkludert den du sitter i styret for. Og at det kanskje ikke er så komplisert og høytflyvende som det kan fremstå som når det diskuteres offentlig.
  

  
   Bærekraft handler om å ha et bevisst forhold til at vi alle bor på den samme planeten, og at ressurser er begrensede og verdifulle. Det gjelder både mennesker, dyr, natur og alle materialer du kan ha behov for. De har både egenverdi og økonomisk verdi. Å lage en bærekraftsstrategi for virksomheten handler om å gå gjennom hvordan man gjør driften, og sjekke i hvilken grad den påvirker omgivelsene i form av å skade noe. Virksomheten driver ikke i et vakuum, og enhver beslutning vil ha en konsekvens.
  

  
   Virksomheten har også et tilholdssted. Den betyr noe for lokalsamfunnet den er en del av. Det er opp til styret å finne måter virksomheten kan være bevisst på hvilken rolle den spiller. Kanskje det handler om å velge underleverandører som holder til i nærheten? Kanskje det handler om å støtte idrettslaget og lokal kultur eller hjelpe noen inn i jobb som ellers ikke har så lett for å komme inn i arbeidslivet? Kanskje har virksomheten et stort areal eller utstyr som kan være nyttig ved en beredskapssituasjon i lokalsamfunnet? Være et samlingssted?
  

  
   Lovlighet
  

  
   Sørg for å følge alle de aktuelle lovene og forskriftene som gjelder for virksomheten, og sørg for å ha kvalitetssystemer på plass som dokumenterer rutiner og aktivitet. Og vær oppdatert
   
   
   på endringer i regelverk.
  

  
   
   
   1.4 De dynamiske roller
   
   
  

  
   La oss sortere de ulike rollene og oppgavene slik at det både er klart hvem som gjør hva, og hvem som har hvilke leveranser hvor. De tre nivåene av virksomheten har ulike oppgaver både innen planlegging, utføring og kontroll.
  

  
   [image: Figure]
   
    
     Figur 1.3
    
    De dynamiske roller, etter Gulli et al. (2014) – Styringshjulet.
   

  

  
   Vi følger pilene gjennom figuren med Solbergs (2021a) beskrivelse av de ulike elementene og arbeidsflyten i denne modellen etter Gulli (2014). Gullis dynamiske roller er på en måte «circle of life» for en virksomhet, eller et slags årshjul, der vi ser samspillet mellom ulike roller og oppgaver og hvordan de bygger på hverandre.
  

  
   Det hele starter med
   
    «Forventninger og strategisk hovedretning»
   
   , den utførende rollen til eiere og aksjonærer. Dette blir utgangspunktet for virksomhetens formålsparagraf som jo beskriver hva virksomheten skal drive med. Siden verden forandrer seg raskt, er det naturlig at formålsparagrafen tas opp til vurdering og tilpasses nye behov og en ny virkelighet. Da kan den fungere som et overordnet premiss for styrets mandat og derigjennom være en styringsparameter for det rammeverket man skal jobbe videre med i regi av styret. Dette er rett og slett grunnmuren i virksomheten.
  

  
   Samtidig må virksomheten ha tilstrekkelig risikokapital til rådighet. Det betyr i praksis å etablere en aksjekapital som er i samsvar med aksjeloven § 3 Selskapskapitalen og kravet her til en forsvarlig egenkapital og likviditet. Virksomheten må rett og slett ha nok tilgang på penger til å kunne gjøre det den er opprettet for.
  

  
   
    Vedtekter
   
   høres svært tørt ut, men de er avgjørende for å gi en virksomhet en god plattform. Dette er ikke styrets arbeid, men legger grunnlaget for det.
  

  
   Det er fort gjort å tenke at man kan «laste ned» forslag til vedtekter (som det finnes mengder av på nett), men de bør i høyden være som inspirasjon. Med utgangspunkt i aksjelovens krav til minimumsinnhold bør stifterne (eierne) bruke litt tid på å se på viktige faktorer som bør vurderes regulert i vedtektene. Det starter med tydelig formål, men det er viktig å se for seg alle mulige scenarioer og planlegge for disse (kanskje særlig i familiebedrifter med flere generasjoner). Det gjør man ved å tenke godt igjennom aksjeklasser, utkjøp, salg, forkjøpsrett og prising, herunder også mulige aksjonæravtaler.
  

  
   Nå kommer vi til styrets arbeid:
   
    Fastsette mål og rammer – stille krav – Den planleggende rollen til styret.
   
  

  
   Styret bør bruke litt tid på å «fortolke sitt mandat», altså tenke høyt sammen rundt hvilke føringer og forventninger eierne har gitt i generalforsamlingen, og hva dette betyr for styrets arbeid og prioriteringer på kort og lengre sikt. Det er dette som er grunnmuren dere skal bygge på når dere kommer til arbeidet med strategier: hvordan dere skal oppnå de målene som eierne ønsker.
  

  
   Når styret har trukket opp linjene, skal det lages planer. Jobben med å
   
    lage planer for arbeidet
   
   hører til daglig leders rolle.
   
   
   Her er det avgjørende at styret og daglig ledelse klarer å skille mellom rollene sine. Styret setter mål og rammer, mens daglig ledelse skisserer hvordan man kan komme dit. Dette er ikke nødvendigvis gjort i én omgang. Styret kan gi føringer, og ledelsen kan komme tilbake med planer og budsjetter, som styret enten godkjenner eller går nye runder på. Det er et samspill, og løsningene skal være godt forankret i alle ledd for at gjennomføringen skal fungere. Dette er styrets arbeid med å
   
    behandle og vedta planer
   
   . Når både mål og planer er på plass, har styret et godt grunnlag for å følge prosessen og gjennomføre nødvendig kontroll med hvordan virksomheten jobber frem mot målene. Vi sier planer, men det er riktig også å ta med større saker som organisasjons­utvikling, investeringer, prosjekter, utviklingsarbeid (FoU) og funksjonsplaner som eksempelvis en markedsplan i denne delen. Det vesentlige er at styret skal se overordnet på hvordan daglig ledelse ser for seg å gjøre ting, og så vurdere om det ligger an til at virksomheten kan nå de målene med de føringene som styret har gitt.
  

  
   Vi nevner styreinstruksen her som et viktig og godt verktøy for å definere og beskrive saksområder og behandlingsprosedyrer. Styreinstruksen trenger en fornyet status som verktøy og hjelpemiddel. Bråthen (2002) utdyper om dette. Svært mange styrer bruker for lite tid og ressurser på grundig behandling før beslutning tas. Ofte kommer en sak på bordet som er forberedt av daglig ledelse med bare ett forslag til vedtak, uten alternativer. Dette legger sjelden grunnlag for tilfredsstillende behandling i viktige saker. Mer om dette senere i boka.
  

  
   Det er daglig ledelse som er ansvarlig for
   
    daglig drift for å oppnå definerte resultater.
   
  

  
   Styrets rolle her er å legge et godt grunnlag for den daglige driften og sjekke ståa jevnlig. Det er ikke nok å sette kurs, det må hele tiden sjekkes samsvar mellom kart, terreng og målet man har satt. Et aktivt styre med jevn oppfølging av virksomhetens utvikling vil oppdage avvik i kursen og kunne forhindre at man går skikkelig i grøfta.
  

  
   Styret bør gi seg selv en god struktur på denne jobben gjennom en godt gjennom­arbeidet styreinstruks. Eksempel på en slik instruks finner du bokas «verktøykasse».
  

  
   Styrets ansvar for kontroll og tilsyn med den daglige ledelse og dens roller og oppgaver er beskrevet blant annet i aksjeloven § 6-13, § 6-14 og § 6-15.
  

  
   Den vanlige måten å sjekke ståa på er gjennom rapporter, der daglig ledelse
   
    rapporterer planoppnåelse til styret
   
   , ut ifra styrets krav.
  

  
   Her er det lett å se for seg en stabel med Excel-ark, en lang og tørr årsrapport og rett og slett uendelige mengder med informasjon. Men må det være sånn? Nei, det må det ikke. Og det bør det heller ikke. Det er ikke fagfolkene og økonomene som skal sette standarden, det er det styret som skal.
  

  
   Virksomheter er som oss mennesker – vi er forskjellige og går gjennom ulike faser med ulike behov. Det er meningsløst for de aller fleste mennesker å måle kroppstemperatur hver eneste dag. Men i perioder med sykdom kan det være avgjørende. På samme måte bør måling og rapportering for virksomheten bygges opp ut fra hva som er virksom­hetens situasjon, og hva som er styrets ønskede måte å få informasjonen på. Det betyr at en forhåndsdefinert standard, eksempelvis en regnskapsrapport som ikke er spesialdesignet for virksomheten, kan gjøre at styret ikke ser skogen for bare trær – eller rett og slett mister den vesentlige informasjonen fordi det er så mye informasjon at den rett og slett drukner. Mengde informasjon er en ting; fagspråk og kompliserte vendinger kan gjøre det både skummelt for styremedlemmer å stille spørsmål. Det er utrolig lett å brenne inne med uavklarte problemstillinger av frykt for å avsløre at man faktisk ikke er ekspert på et område der man ikke engang er forventet være ekspert.
  

  
   Å kreve informasjon som er tydelig nok til at man har et solid grunnlag, og som gjør at man faktisk forstår grunnlaget for beslutning, er avgjørende. Dette gjelder fra de aller minste virksomheter til de store kolossene. For avskrekking og underholdning anbe­faler vi å lese om Enron-skandalen og andre store finansskandaler. Hvis du leser sakene og tenker igjennom styremedlemmenes rolle og ikke minst ansvar, så trenger du ingen påskekrim.
  

  
   Det bringer oss lett videre til
   
    styrets kontroll av drift / avvik
   
   . Kontroll høres strengt og politiaktig ut, men det er bredere enn det. Ser vi på ordet kontroll i Store Norske Leksikon (2020), beskrives kontroll som «tilsyn eller overvåking. Å ha kontroll på noe betyr å ha oversikt over eller styr på noe. Ordet brukes også om en undersøkelse eller sjekk for å avdekke ulovligheter eller lignende, for eksempel sikkerhetskontroll. Kontroll betyr også avgjørende innflytelse, herredømme eller makt».
  

  
   Kontroll handler ikke bare om formalisme, dokumenter, skjema og strukturer. Det å ha styremøter er i seg selv kontroll. Et styre som møtes regelmessig og aktivt er opptatt av virksomheten og utviklingen der, utøver gjennom sine møter i praksis en grad av kontroll. Hvis styret supplerer møtene med gode «verktøy» gjennom blant annet hensiktsmessige rapporter, nærmer vi oss en god grad av kontroll. Det er imidlertid viktig at styret er aktivt, stiller spørsmål og diskuterer grundig forhold som hvem, hva, hvor, hvordan, hvorfor osv. knyttet til det som fremlegges. Føler du at du har hørt dette med å stille spørsmål noen ganger nå? Det kommer igjen og igjen. Kontrollen ligger i samspillet mellom godt presentert og korrekt informasjon og styrets felles vurdering av denne opp mot sine mål. Kontroll for kontrollens skyld tjener ingen hensikt. Det er avgjørende at kontroll bidrar til fremdrift og utvikling. Det innebærer at som en konsekvens av kontrollen, følger man opp med tiltak for å forbedre noe slik at kursen korrigeres i retning målet. Kontroll må altså ha en sterk – konkret – tydelig og aktiv kobling til virksomhetens strategier og øvrige planer. Hvis dere jobber slik, blir kontrollutøvelse i styret et bidrag til kontinuerlige forbedringsprosesser i virksomheten.
  

  
   En gang i året skal eierne sjekke ståa og
   
    kontrollere årsresultat – avholde general­forsamling.
   
  

  
   Gjennom generalforsamlingen utøver eierne (aksjonærene) den øverste myndighet i selskapet som det står om i kapittel 5 i aksjeloven.
  

  
   Generalforsamlingens kontroll handler i prinsippet om å sjekke at virksomheten har drevet i samsvar med vedtektene (selskapets formålsparagraf) – og da på en måte som har bidratt til å realisere de forventninger eierne (aksjonærene) har hatt til styret i perioden. Dette er eiernes kontroll av styrets arbeid gjennom året som gikk, og utstikking av ny kurs.
  

  
   Eierne gjør en kontroll av årsresultat (regnskaper og årsberetning), fastsetter utbytte og evaluerer jobben til styret gjennom valg av nytt styre og øvrige tillitsvalgte (revisor og komiteer). I tillegg kan det komme andre saker som hører under en generalforsamling: fusjon, fisjon, tunge investeringer, vedtektsendringer og annet som justerer grunnlaget for
   
   
   styrets arbeid kommende år.
  

  
   
   
   1.5 Noen vanlige måter å gjøre styrejobben på som ikke er fremtidsrettet
  

  
   Verden endrer seg raskt og kontinuerlig. Det er viktig å forstå og erkjenne at i styrearbeid kreves det en aktiv og dynamisk
   
   
   tilnærming til arbeidet og utfordringene. Likevel er det et fåtall av eksisterende styrer som gjør dette i dag. Her kommer noen avsnitt til skrekk og advarsel. Det er samtidig en påminnelse om at lista for å gjøre en over snittet god styrejobb ligger ganske lavt. Så her kommer de tre vanligste måtene å gjøre styrearbeid på som vi håper dere vil unngå, fritt etter Huse (2011):
  

  
   Det passive styret
   
   
  

  
   Først ut er det passive styret, eller «tantestyret», ofte også kalt «papirstyret». Det passive styret er nettopp det – passivt. Det er lite aktivt på kontroll og støtte, og det har heller ingen, eller i beste fall svært få reelle møter og liten aktivitet. Det er utrolig nok det mest vanlige styret vi har. Og det er jo en bortkastet mulighet. Dette er de styrene som eksisterer kun for å følge et minstekrav i loven for å tillate virksomhetens eksistens. Men lover er under utvikling, og kanskje er nettopp det grunnen til at du er aktuell for et styreverv? Hvordan vil du forholde deg hvis du havner i et styre som strengt tatt ikke er interessert i å gjøre jobben?
  

  
   Klansstyret
   
   
  

  
   La oss bare kalle det «Gutteklubben Grei», så skjønner du tegningen. Dette styret har en del aktivitet, og aktiviteten er sterkt orientert mot støtte – for hverandre og daglig leder. Noen har beskrevet dette som at «jeg sitter hos deg, og så kan du sitte hos meg». Støtte er bra, men dette styret kan bli i overkant enig med for eksempel daglig leder og har liten evne til å utøve et kritisk blikk på virksomheten og viktige prosesser. Dette er ikke det vanligste styret, men det er jo en viss fare for at du møter et slikt. Her kan du bli møtt med aktiv motstand mot forandring og gjerne gammeldagse holdninger. Nevnte vi hersketeknikker? Både janteloven og den kjente «kom ikke her …» kan du regne med å møte i et slikt styre.
  

  
   Kontrollstyret
   
   
  

  
   Dette er også omtalt som «barbarstyret». Dette styret er ensidig opptatt av kontroll. Her har man alt på stell og sterkt fokus på kontroll og risiko. «Pass på at alt er i orden, så vi ikke kommer i fengsel», er en måte å beskrive aktiviteten på her. Disse styrene preges ofte av sterkt fokus på økonomisk og juridisk kompetanse. Slike styrer har ofte vansker med å flytte fokus over på utvikling, verdiskaping og strategi. Nye ideer møter gjerne «det kan vi ikke gjøre fordi …», før de er reelt vurdert. Kontroll er viktig, men virksomheten skal også tilpasse seg en verden i rivende utvikling, så her er det behov for å løsne l
   
   
   itt på snippen og løfte blikket.
  

  
   
   
   1.6 Styreoppdraget og styreansvaret
  

  
   Styreansvar
   
   
   kan ikke forsikres bort. Styreansvarsforsikring
   
   
   er ikke løsningen og heller ikke redningen. Å tro at ved å tegne en styreforsikring så er man sikret, er en feilslutning med store potensielle konsekvenser for styret og det enkelte styremedlem. Fokuser heller på å lære sammen og å utvikle den kunnskapen og ferdigheten som trengs for å gjøre en solid jobb.
  

  
   Hvis dere vurderer en slik forsikring, så les nøye hva den dekker. En av mange formuleringer i den typen forsikringspoliser man har rundt dette knyttet til styre og ledelsesansvar, er gjerne at «erstatningsansvar som skyldes straffbare handlinger», ikke dekkes. Hva kan en sånn straffbar handling være? Det er da vi må se på hva slags forpliktelser loven legger på styret. Dette blir litt som å få førerkort for bil at man da forutsetter at man kjenner trafikkreglene og følger dem. Så her kommer litt om hva noen av de aktuelle paragrafene legger av ansvar på styret – og som man ikke kan forsikre seg bort fra.
  

  
   I kapittel 6 i aksjeloven om selskapets ledelse er styrets oppgaver og saksbehandling tydelig:
  

  
   
    § 6-12. Forvaltningen av selskapet
    
    
   

   
    
     (1)
    
    Forvaltningen av selskapet hører under styret. Styret skal sørge for forsvarlig organisering av virksomheten.
   

   
    
     (2)
    
    Styret skal i nødvendig utstrekning fastsette planer og budsjetter for selskapets virksomhet. Styret kan også fastsette retningslinjer for virksomheten.
   

   
    
     (3)
    
    Styret skal holde seg orientert om selskapets økonomiske stilling og plikter å påse at dets virksomhet, regnskap og formuesforvaltning er gjenstand for betryggende kontroll.
   

   
    
     (4)
    
    Styret iverksetter de undersøkelser det finner nødvendig for å kunne utføre sine oppgaver. Styret skal iverksette slike undersøkelser dersom dette kreves av ett eller flere av styremedlemmene.
   

  

  
   Det gir styret et tydelig ansvar både for å ha kunnskap, ta beslutninger, legge planer og følge opp hvordan det går. Vi kan med aksjeloven § 3-4 om forsvarlig egenkapital
   
   
   og likviditet
   
   
   , med tilhørende handleplikt beskrevet i aksjeloven § 3-5, se at det er tydelig at ansvaret for økonomien ikke kan løftes av styrets skuldre med en forsikring. Tar vi i også med § 6-13. Styrets tilsynsansvar, § 6-14. Daglig ledelse og § 6-15. Daglig leders plikter overfor styret, er det vel vanskelig å kunne si at en styreansvarsforsikring gjelder hvis ikke dette er ivaretatt.
  

  
   Er styreansvarsforsikring unødvendig? Det kan oppstå uforutsette hendelser utenfor styrets kontroll (les: pandemi for eksempel), så det er lurt å bruke noen kroner på å søke en best mulig forsikringsdekning for styret og dets medlemmer. Det er samtidig naturlig at et rimelig aktivt og «fremoverlent» styre bruker tid løpende med å se på selskapets risikoeksponering. At man gjennom dette også da ser på hvordan risiko kan og må minimeres, samt å se på hvilken mulig forsikringsdekning man behøver, vil være en del av dette.
  

  
   Vi tar en Ole Brumm her: Den beste forsikringen er godt og aktivt styrearbeid, men en styreforsikring kan komme godt med i spesielle tilfeller.
  

  
   
   
   1.7 Huskeliste
  

  
   
    1.
   
   Har du/dere tenkt igjennom arbeidsdelingen mellom eier – styre – daglig ledelse og diskutert mulige utfordringer rundt det?
  

  
   
    2.
   
   Er alle innforstått med sin rolle og sitt ansvar gjennom det felles kollektive ansvaret styret har, og de individuelle ansvaret den enkelte har?
  

  
   
    3.
   
   Er det «særinteresser» i styret som bør diskuteres?
  

  
   
    4.
   
   Er det fastsatt evalueringsrunder med daglig leder gjennom året?
  

  
   
    5.
   
   Har styret diskutert sin lederrolle og lagt premisser for utøvelsen av denne opp imot den daglige ledelse i en gjennomgang av hvem gjør hva?
  

  
   
    6.
   
   Har dere benyttet modellen om helhetsperspektivet til en gjennomgang av styrerollen og våre spesifikke utfordringer ut ifra den i denne virksomheten?
  

  
   
    7.
   
   Er styret bevisst på det boka beskriver som de dynamiske rollene, og hvordan vi forstår og håndterer disse?
  

  
   
    8.
   
   Har dere foretatt revidering av vedtektene og da ikke minst virksomhetens formålsparagraf og styresammensetningen ut ifra blant annet de dynamiske rollene?
  

  
   
    9.
   
   Har dere diskutert hva slags type styre dere er i forhold til klanstyre, kontrollstyre, passivt styre og aktivt styre, og hva dere eventuelt gjør for å forbedre dette?
  

  
   
    Verktøy
   

   
    Til dette kapittelet er følgende av de digitale verktøyene beskrevet i kapittel 15 relevant for deg og styret:
   

   
    
     •
    
    Helhetsmodellen – Sjekkliste
   

   
    
     •
    
    De dynamiske roller – «Styringshjulet» – Sjekkliste
   

   
    
     •
    
    Før du går inn i styret

